|  |
| --- |
| **Tit. 1:1-16**  **“God se bestuurders vir nuwe lewens.”**  *Andries Burger, Pinetown Gemeente, 6 Februarie 2022* |

*Sing:* *Lied 157:1,2; Lied 188:1,2,3; Ps. 119:63(T); Lied 553:1; Ps. 23:1,2,3(C); “Vrede”*

Ons kom vandag my die einde van ons fokus uit Paulus se brief aan Titus.

Ons het agter begin en in hoofstuk 3 dat God verlorenes red en nuut maak. Toe in Hoofstuk 2 dat gelowiges se nuwe lewens moet vertel van Christus se verlossing.

Vandag fokus ons op hoofstuk 1 waar ons leer

dat God bestuurders of opsigters vir ons gee om ons te help in ons nuwe lewens –

hulle moet die gemeente beskerm en versorg soos wat ŉ herder sou doen vir sy baas se skape.

**<< Lees Titus 1:1-16 >>**

Voordat hy by die hooftema van hierdie eerste hoofstuk kom wys Paulus op die kritiese belangrikheid van prediking, en van sy roeping daartoe.

Paulus is ŉ dienskneg van God, ŉ gestuurde van Jesus Christus met die opdrag om die blye boodskap van verlossing en ewige lewe te verkondig.

Dit is ook die belangrikste roeping en opdrag van God aan my en aan elke predikant

– om die uitverkorenes van God te lei tot geloof en kennis van die waarheid

wat gelowiges dan lei om God te dien en om die hoop en sekerheid van die ewige lewe te ontvang.

Predikante doen ander dinge ook, en dit is goed en reg, maar

my heel belangrikste werk is die verkondiging van die Woord van God.

Van v.5 af kom hy by die hoofrede waarom hy die brief vir Titus stuur.

Nadat hulle ŉ ruk saam op Kreta gewerk het moes Paulus verder reis maar Titus bly agter om die werk klaar te maak. Om ouderlinge in elke dorp, of elke gemeente aan te stel.

Die res van hierdie hoofstuk is dan soos ŉ advertensie vir die werk van ŉ ouderling in die gemeente.

Dit is waarop ek ook nou wil fokus.

Dit wat Paulus geskryf het, en wat ek nou verder verduidelik en toepas is nie net bedoel vir die 11 ouderlinge in ons gemeente nie.

Daar is ŉ paar redes waarom dit vir ons almal belangrik is.

As jy die werk van ŉ ouderling verstaan dan sal jy daarin agterkom hoe lief God die gemeente het en hoe besorgd Hy is oor elke gelowige.

As jy die werk van ŉ ouderling verstaan sal hulle bediening beter kan gebruik en waardeer en hulle beter kan ondersteun en vir hulle bid.

Waar werk ouderlinge?

Watter werk doen ouderlinge?

Vir wie werk die ouderlinge?

Watter kwalifikasies is nodig om ouderlinge te kan wees?

Waar werk ouderlinge?

Paulus skryf in v.7 –

*“ŉ Ouderling is ... ŉ bestuurder van die huishouding van God.”*

Hulle werk in die gemeente, ons as gemeenskap van gelowiges is die huishouding van God.

Op ŉ paar plekke in die Bybel sê God dat Hy ons wat glo in Christus as sy kinders aangeneem het en

in Ef. 2:19 skryf Paulus dat gelowiges nie meer vêr van God is nie maar ons is lede van sy huisgesin, sy huishouding.

Watter werk doen ouderlinge?

ŉ Ouderling is ŉ “bestuurder” van die gemeente, ander vertalings is ŉ “opsiener” of ouer mense sal dit dalk ken as ŉ “rentmeester” –

iemand wat sorg dat God se huishouding lewe en werk soos wat God wil hê.

Oor wat die werk van ŉ “bestuurder” sou mens baie kon sê oor wat die wetenskap en die besigheidswêreld ons leer..

Maar in God se huisgesin moet ons vra wat Hý daarmee bedoel.

In Efesiërs 4:11 lees ons dat “herders en leraars” een van die “gawes” is wat God aan die gemeente skenk.

En dan lees ons in v. 12 die volgende, *12Sy doel daarmee was om die gelowiges toe te rus vir hulle diens en vir die opbou van die liggaam van Christus.*

Herders, of ouderlinge moet die gelowiges in God se huishouding, in die gemeente

toerus sodat ons elkeen ons werk kan doen om gemeente op te bou –

sterker te maak, beter te maak – meer genade vir mekaar en liefde, meer toewyding in aanbidding en verering en gehoorsaamheid aan God..

Ouderlinge moet fokus om lidmate in hulle geloof en in die uitleef daarvan te groei.

In Handelinge 20:28-30 praat hy baie ernstig met die ouderlinge,

28*Pas julle self op en die hele kudde wat die Heilige Gees onder julle sorg gestel het. Soos wagters 'n kudde versorg, so moet julle die gemeente van God versorg wat Hy vir Hom verkry het deur die bloed van sy eie Seun. 29Ek weet dat daar ná my vertrek wrede wolwe onder julle sal indring, en hulle sal die kudde nie ontsien nie. 30Ja, uit julle eie geledere sal daar mense na vore kom wat met leuens die gelowiges agter hulle aan sal probeer verlei.*

God het hierdie gemeente met die bloed van Christus vrygekoop om sy kudde te wees.

Hy weet egter dat ons nog in hierdie lewe voor Christus se wederkoms kwesbaar is.

Die duiwel en die wêreld met sy dwalinge sal ons uit God se kraal wil kom steel en verskeur.

Ons eie hardkoppigheid en sondigheid sal ons wil verlei om uit God se kudde weg te glip en dom-dom in die sondige wêreld te verdwaal.

Daarom gee God vir ons ouderlinge om ons te versorg soos wat ŉ herder sy skape versorg.

Versorg is om kos te gee – geestelike voedsel uit die Woord om ons geloof suiwer te hou en om dit sterkter te laat groei.

Versorg is om te beskerm – om dwaalleer uit te wys en stil te maak met die waarheid, om die gemeente te waarsku teen sulke gevare.

Versorg is om te troos en moed in te praat as ons swaarkry en moedeloos raak oor die sonde in ons lewe, of oor die dinge wat so skeef kan loop met siektes en geweld en onreg..

Versorg is ook ons reg te help tereg te wys lewe soos dit nie in God se huishouding behoort te wees nie, hoe gouer hoe beter...

Versorging is om skape wat hardkoppig eenkant hou en verdwaal te gaan soek.

God se liefde bly nie net by redding en verlossing aan die kruis en dan moet elkeen maar self probeer regkom nie.

Sien sy liefde ook daarin raak dat Hy, die Opperherder wat sy lewe vir sy skape afgelê het, onderherders aanstel om sy kudde te versorg en te beskerm – bestuurders van sy huishouding.

Ouderlinge is ŉ liefdesgeskenk van God aan sy gemeente om ons te help om nuwe lewens vol van sy blydskap en vrede te lewe – maak nie saak wat gebeur nie.

Sien jy watter wonderlike geskenk is die ouderlinge aan die gemeente?

Vir wie werk die ouderlinge?

Uit Titus 1:7 is dit reeds duidelik dat hulle nie eienaars is nie, hulle is net bestuurders.

Hulle bestuur ook nie hulle eie huishouding nie, maar God se huishouding.

Hy bepaal watter gedrag aanvaarbaar is en nie sy bestuurders nie.

Ouderlinge werk vir God (die gemeente het hulle dalk gekies maar dit is God wat roep en stuur).

Hulle doel is nie om die gemeente gelukkig te hou nie, maar om God se wil te laat geskied in sý huishouding.

Hulle werk is om die gemeente te begelei, aan te moedig en te lei of te “bestuur”

sodat die gemeente in geheel en elke lidmaat sal doen wat die beste sal wees vir God en vir sy Koninkryk – sy groter huishouding.

God bly die enigste een met gesag, ouderlinge mag nie doen wat hulle dink goed is nie, Jesus Christus is die énigste Hoof van sy kerk.

Ons bely dit baie skerp in die Nederlandse Geloofsbelydenis Art 32.

Ouderlinge in kerkvergaderings moet,

“*... noukeurig oppas om nie af te wyk van wat Christus, ons enigste Meester, vir ons ingestel het nie. En daarom verwerp ons alle menslike versinsels en alle wette wat mense sou wil invoer om God te dien...”*

*“Ons aanvaar slegs wat dien om eendrag en eenheid te bewaar en te bevorder en om alles in gehoorsaamheid aan God te onderhou.”*

Ouderlinge werk vir God in sy gemeente

en soos elkeen eendag voor God rekenskap sal moet gee van hoe ons gelewe het,

so sal ouderlinge aan Hom rekenskap moet gee oor hoe ons ons werk as ouderlinge gedoen het.

So lees ons in Heb. 13:17 dat ouderlinge “waghou” oor elkeen in die gemeente se geloofslewe en dat hulle daarvan rekenskap aan God sal gee.

Wat is dan die kwalifikasies wat nodig is om ŉ ouderlinge te kan wees?

(Ek gaan nie vandag fokus op die geslag van ouderlinge nie, want dit is nie ter sprake in hierdie teks nie, wanneer ons eendag deur 1 Korintiërs of 1 Timoteus werk sou ons daarby kon kom. As ek verder in die manlike praat dan kies ek nie kant nie, dit is bloot omdat dit so in Titus geskryf is.)

Met so ŉ heerlike en belangrike werk in God se huishouding kan jy seker verstaan dat nie sommer enigeen is wat ŉ ouderling kan wees nie.

Tussen die mense van Kreta wat beskryf is as “leuenaars, ongediertes en lui vrate” kon Titus nie sommer voor die voet ouderlinge bevestig nie.

Die kriteria maak dit duidelik dat ŉ ouderling se nuwe lewe in Christus en onder die heerskappy van die Heilige Gees duidelik sigbaar moet wees. Lees maar weer vir jouself die lys wat Paulus gee – dit is baie duidelik.

Let egter op dat daar geen vereiste is van kwalifikasie en geleerdheid nie,

of dat hy mooi moet kan praat en bid of sulke dinge nie,

én definitief ook nie dat hy al sonder, of amper sonder sonde moet wees nie.

Let op dat dit al die vereistes fokus op karakter.

Die ou mens wat ŉ slaaf is van sonde moet nie meer in beheer wees nie.

Die verandering wat die Heilige Gees in gelowiges werk moet duidelik sigbaar moet wees

soos mens dit moet kan sien in die vrug van die Gees in hulle lewens en in die manier wat hulle hulle werk doen –

liefde, vreugde, vrede, geduld, vriendelikheid, goedhartigheid, getrouheid, nederigheid en selfbeheersing.

Ouderlinge hoef nie almal dieselfde gawes te hê nie, en daarom sal die dienswerk van ouderlinge verskil.

Maar elke ouderling moet ŉ voorbeeld wees vir die gemeente van hoe hulle die gawes wat hulle het in die gemeente gebruik.

Nig een ding is egter nodig vir enigeen om ŉ ouderling te kan wees –

liefde vir God se Woord, bestudering en kennis van die waarhede van die geloof.

Dit is uit die intieme kennis van God wat Hy ons karakter verander en nuut maak deur die Heilige Gees,

dit is met kennis van die Bybelse waarhede wat ouderlinge sy huishouding bestuur, sy kudde versorg en die dwalinge bestry en stilgemaak word.

Maar dit is nie net ouderlinge wat so moet lewe nie – dit is die roeping vir elke gelowige, met die ouderlinge as ons voorbeelde, ons rolmodelle.

Ouderlinge is nie supergelowiges nie, ouderlinge loop nie op water nie – hulle is gewone gelowiges by wie die Heilige Gees se werk duidelik sigbaar is.

Ek wil afsluit met ŉ paar opmerkings aan ons 11 ouderlinge en dan aan die hele gemeente:

Ouderlinge,

jy sal by geleentheid dink dat jy nie voldoen aan al hierdie vereistes nie, of dat jy nie alles doen waarvoor die Here ouderlinge roep nie.

Juis ons gebreke bevestig ons totale afhanklikheid dat ons nie die Here se werk in eie verdienste en eie krag kan doen nie.

Wees hartseer en nederig voor die Here, maar moenie vrede maak met jou sonde of met jou gedrag wat nie by God se kinders pas nie.

Bekeer en bely voor Hom, wees verseker van sy vergifnis en wees ywerig in jou voorneme om te lewe soos wat die waardig is vir jou roeping.

Wees wie God jou gemaak het, wees die voorganger waarvoor God jou geroep het en waartoe Hy jou toerus.

Ondersoek en bestudeer die Bybel en gryp elke geleentheid van toerusting aan.

Doen jou werk om die skape van God op te pas en só te versorg dat hulle Christus se liefde en sy besorgheid sal leer ken in jou bediening aan hulle.

In Jesaja 50:3 sê God dat die herders van sy volk was wat destyds sy skape laat verdwaal het

sodat hulle rondgeswerf het en vergeet het waar hulle rusplek is en

toe deur al wat wilde dier van ongeloof en bygeloof opgevreet is.

Maar dan sê Hy in Jer. 23:4 dat Hy ander herders sal aanstel

sodat sy kudde nie meer bang of verskrik sal wees nie en dat hulle nie weer sal wegraak nie.

Daardie nuwe herders is ek en jy wat deur Christus en in Christus geroep is om hierdie Pinetown Gemeente kudde wat Hy met sy bloed bymekaar gemaak het te bestuur en te versorg.

Gemeente,

Gebruik die ouderlinge as ŉ gawe wat God gegee het om julle op te bou en toe te rus.

Sukkel jy met jou geloofslewe, is daar dinge in jou lewe wat happer –

dalk in jou verhouding met jou lewensmaat,

dalk sukkel jy om iemand te vergewe,

of om die swaarkry of siekte of te aanvaar wat God weer of steeds op jou pad laat kom het.

Dalk is jy dalk benoud oor die toekoms of oor jou kind se geloof.

Wat ook al ...

Moenie wegsteek asof alles goed gaan nie – moenie skaam wees in ŉ valse trots nie,

vertrou die Here en gebruik die ouderlinge wat Hy gegee het as ŉ gawe om jou te help.

En dan die Woord se oproep in Hebreërs 13:17-18,

*17Julle voorgangers hou wag oor julle lewe en moet aan God rekenskap gee. Wees gehoorsaam en onderdanig aan hulle, want dan sal hulle hulle werk met vreugde kan doen en nie kla nie; anders het dit vir julle geen nut nie. 18Hou aan om vir ons te bid...*

Luister na hulle wat God as gawe gegee het om jou en almal in die gemeente te help om te lewe soos wat dit pas in God se huishouding.

Hulle roeping vra baie opoffering - moenie dit vir hulle moeilik maak om die Here se werk met vreugde te doen nie...

En dan spesifiek vir almal wat jonger is as 50 – die gemiddelde ouderdom van Pinetown Gemeente se ouderlinge is 62 en net twee is jonger as 50.

Menslik gesproke is daar ŉ krisis in die gemeente oor 10 jaar, waarskynlik vroeër.

Die dag gaan kom wat die gemeente jou as ouderling nodig gaan hê.

Maak jou gereed daarvoor – anders is daar dalk nie ŉ gemeente om die blye evangelie aan jou kinders en jou klein kinders te verkondig nie,

of om hulle te toe te rus en af te rig om ŉ nuwe lewe in Christus te lewe nie.

Kom saam wanneer ons oor ŉ paar maande begin werk aan toerusting vir ouderlinge – Paulus moedig ons aan in 1 Tim 3:1 aan dat dit voortreflik is om te verlang en voor te berei om ŉ ouderling te wees.

Dit was Paulus se boodskap aan Titus (lees gerus weer die hele brief, of luister na die opnames van die preke):

God verlos verlorenes deur Christus en deur die Heilige Gees gee Hy nuwe lewens.

As ons nie lewe soos dit pas by hierdie nuwe lewe nie, dan maak ons ŉ bespotting van God en van sy Woord.

Nee, ons kan nie meer leef soos vroeër en soos die samelewing om ons nie, ons nuwe lewe moet die Bybel se waarheid bewys en die verlossing in Christus aantreklik maak.

God gee ouderlinge as bestuurders van sy huishouding om die gemeente toe te rus en te aan te moedig en te beskerm in ons nuwe lewe.

Laat dit in Pinetown Gemeente van nou af nog meer so wees...

Amen